
A szakubitril/valzartán (ARNI) javítja a szívtranszplantáció előtt álló betegek klinikai és hemodinamikai paramétereit

Bevezetés: A szívtranszplantáció (HTX) az előrehaladott (NYHA III-IV) és
végstádiumú szívelégtelenség (SzE) definitív terápiája. Az angiotenzin receptor
neprilizin inhibitor (szakubitril/valzartán, ARNI) a szisztolés SzE kezelésében egy
új terápiás lehetőség, mely a hagyományos, renin-angiotenzin-aldoszteron
rendszerre (RAAS) ható szerekhez (ACE-gátlók, ARB-k) képest jelentős
mértékben csökkenti a SzE miatti hospitalizációt és a halálozást. Az ARNI
hemodinamikai (HD) hatásairól végstádiumú SzE-ben kevés adat áll
rendelkezésre.
Célkitűzés: A DE KK Kardiológiai Klinikán 2018-2021 között HTX várólistára
való helyezés előtt álló, valamint a várólistán lévő betegek SzE szempontjából
releváns laboratóriumi, echokardiográfiás és HD paramétereinek vizsgálata
ARNI-ra való áttérés előtt és azt követően.
Módszerek: NT-proBNP szérumszint, bal kamrai ejekciós frakció (BKEF)
(echokardiográfia) és hemodinamikai paraméterek (Swan-Ganz (SG) katéterezés)
meghatározása. Statisztika: páros t-próba, p<0,05.
Eredmények: A vizsgált időszakban ARNI-ra való áttérés 10 HTX várólistára való
helyezés előtt álló, vagy várólistán lévő beteg (2 nő, 8 férfi; átlagéletkor 57,8±7
év, SzE etiológia: 50% dilatatív, 50% iszkémiás kardiomiopátia) esetében történt.
Az NT-proBNP szérumszint nem változott, a BKEF (26,2±3,4% vs. 23,8±2,5%,
p=0,02), a SG katéterezés során mért perctérfogat (CO: 4,7±1,2 l/perc vs. 3,8±0,8
l/perc; p=0,017), bal kamrai verővolumen (SV: 69,4±21,3 ml vs. 55,3±15,7 ml;
p=0,007) szignifikánsan növekedett, a szisztémás vaszkuláris rezisztencia (SVR:
1210±274 vs. 1574±340 DS/cm5); p=0,005) pedig jelentős mértékben csökkent
ACE-gátlóról vagy ARB-ról ARNI-ra való váltást követően. A centrális vénás
(CVP), a pulmonális artériás szisztolés és diasztolés (PAPs és PAPd), a pulmonális
kapilláris éknyomás (PCWP) és a pulmonális vaszkuláris rezisztencia (PVR)
változatlan maradt ARNI-ra való áttérés után.
Következtetések: Az ARNI terápia kedvezően befolyásolja a szívtranszplantáció
előtt álló betegek klinikai és hemodinamikai paramétereit. Ez az újszerű
gyógyszeres kezelés nagymértékben hozzájárul ezen vulnerábilis, igen rossz
prognózisú betegcsoport állapotának javításához, stabilizálásához.



